लुधियाना। शिमलापुरी इलाके में स्थित फाइनांस कंपनी के दफ्तर में गोल्ड लोन की किस्त जमा कराने गए स्टूडियो मालिक से बाइक सवार युवक ने 3.40 लाख रुपए की नकदी वाला लिफाफा छीन लिया और फरार हो गया। मौके पर पहुंची थाना शिमलापुरी पुलिस मामले की जांच कर रही है। फिलहाल पुलिस मामले को शक्की बता रही है।
, पुलिस का कहना है कि जांच के बाद स्थिति स्पष्ट होगी। बताया जा रहा है कि पुलिस ने मामला ट्रेस कर लिया है, हालांकि इसकी आधिकारिक पुष्टि नहीं की जा रही है। उम्मीद है कि एकाध दिन में पुलिस प्रेस कॉन्फ्रेंस कर मामले का खुलासा करेगी।
पुलिस को दी शिकायत में मैड की चक्की के पास स्थित बॉबी स्टूडियो के मालिक अमित कुमार ने बताया कि उसने जैमल सिंह रोड पर स्थित गोल्ड लोन फाइनांस कंपनी से लोन लिया हुआ है। बुधवार उसकी किस्त जमा करवाने की अंतिम तारीख थी। दोपहर को वह अपने दोस्त पवन के साथ किस्त जमा करवाने कंपनी के ऑफिस गया था। उसने नकदी एक लिफाफे में डाली हुई थी। फाइनांस कंपनी के दफ्तर के बाहर बाइक खड़ी कर वह अंदर जाने लगे तो अचानक बाइक पर आए एक युवक ने उनके हाथ से नकदी वाला लिफाफा छीन लिया और फरार हो गया। उसने शोर मचाते हुए बाइक पर आरोपी का पीछा करने की कोशिश की, इसी बीच वहां से निकल रहे कार सवार दो युवकों ने भी आरोपियों का पीछा किया लेकिन आरोपी फरार हो गया। मामले की सूचना मिलने पर आई पुलिस ने इलाके में लगे सीसीटीवी कैमरों की फुटेज लेकर जांच शुरू कर दी है।
hin_Deva hin_Deva hin_Deva